การประกอบธุรกิจของแต่ละสายผลิตภัณฑ์

ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เครื่องสำอางคุณภาพสูง
ภายใต้เครื่องหมายการค้าที่จดลิขสิทธิ์จากต่างประเทศและในประเทศ อาทิเช่น Covermark,
O’leary, K.ma, Acseine, Senscience, Evian, Ferrari, Zotos, Design
Freedom, ISO, Qi เป็นต้น

ผลิตภัณฑ์เครื่องสำอางส่วนใหญ่
จะมีพนักงานขายของบริษัทคอยให้บริการและคำแนะนำวิธีการใช้ของผลิตภัณฑ์ในหลายช่องทางการขาย
เช่น ห้างสรรพสินค้า ศูนย์บริการความงาม ดิสเคาน์สโตร์ ทั้งกรุงเทพและภูมิภาค

(2) การตลาดและภาวะการแข่งขัน

บริษัทเป็นผู้แทนจำหน่ายเครื่องสำอางที่มีชื่อเสียงในระดับสากลมายาวนาน
ในด้านตัวผลิตภัณฑ์และด้านการบริการจนเป็นที่ยอมรับในวงการอุตสาหกรรมเครื่องสำอางและผู้บริโภค
โดยเฉพาะเครื่องสำอางคัฟเวอร์มาร์ค (Covermark)
เป็นผลิตภัณฑ์ที่ผู้บริโภคให้ความเชื่อมั่นนิยมอย่างแพร่หลายและภักดีเสมอมาตลอด
ซึ่งก็รวมไปถึงผลิตภัณฑ์อื่นๆ ของบริษัท

กลยุทธ์การตลาดของบริษัทได้มีการเพิ่มผลิตภัณฑ์ใหม่ๆที่เน้นคุณภาพสูงอย่างสม่ำเสมอและปรับเปลี่ยนภาพลักษณ์ผลิตภัณฑ์เดิมให้มีความทันสมัยมากขึ้น
เพื่อให้สอดรับกับพฤติกรรมของผู้บริโภคที่ต้องการความสวยในหลายรูปแบบ

ด้านช่องทางการจัดจำหน่าย ผลิตภัณฑ์ของบริษัทได้ขยายสาขาในส่วนของห้างสรรพสินค้า
ศูนย์บริการความงาม ร้านเสริมสวยทั่วประเทศ
และเพิ่มขยายช่องทางไปสู่ดิสเคาน์สโตร์รวมทั้งห้างค้าปลีกสมัยใหม่อื่นๆ
ในส่วนของกิจกรรมการส่งเสริมการขายบริษัทได้ให้ความสำคัญในการจัดกิจกรรมต่างๆ
อย่างต่อเนื่องกับผู้บริโภคทั้งระยะสั้นและระยะยาวโดยผ่านช่องทางการขายต่างๆ
โดยเน้นในเรื่องการสร้างความสัมพันธ์อันดีกับผู้บริโภค (Customer Relationship)
พร้อมทั้งดำเนินกิจกรรมประชาสัมพันธ์สินค้าให้เกิดความนิยมรู้จักแพร่หลายผ่านสื่อวงการบันเทิง
ดารานักแสดง กิจกรรมการประกวดนางงามต่างๆ รวมทั้งเว็บไซด์ www.occ.co.th ของบริษัท

ภาวการณ์แข่งขันในตลาดปี 2545 ที่ผ่านมามีการแข่งขันที่รุนแรงอย่างต่อเนื่อง
โดยเห็นได้จากตลาดเครื่องสำอางมีการเติบโตที่สูงขึ้น อันเนื่องมาจากเศรษฐกิจที่ดีขึ้น
พฤติกรรมของผู้บริโภคที่ให้ความสำคัญต่อการดูแลรักษาผิวพรรณกันมากขึ้น
รวมไปถึงการเสริมแต่งบุคลิกอย่างมีรสนิยม บริษัทต่างๆ จึงมีการออกผลิตภัณฑ์ใหม่ๆ
เพื่อขยายส่วนแบ่งการตลาดมากขึ้น ดังนั้นในการแข่งขันบริษัทฯ
จึงได้ศึกษาหาข้อมูลเพื่อนำมาปรับปรุงพัฒนาและวางแผนการตลาดเพื่อตอบสนองความต้องการของผู้บริโภคทั้งในเรื่องตัวผลิตภัณฑ์
ช่องทางการขาย กิจกรรมส่งเสริมการตลาด
ทำให้บริษัทสามารถรักษาสัดส่วนผู้บริโภคกลุ่มเดิมและขยายฐานผู้บริโภคกลุ่มใหม่
ซึ่งจะทำให้บริษัทสามารถดำเนินธุรกิจได้อย่างมั่นคงและเติบโตอย่างต่อเนื่อง

(3) การจัดหาผลิตภัณฑ์หรือบริการ

ผลิตภัณฑ์ที่จัดจำหน่ายอยู่ในปัจจุบัน มีทั้งสินค้าที่นำเข้าจากต่างประเทศในลักษณะสินค้าสำเร็จรูป
กึ่งสำเร็จรูป และผลิตภายในประเทศ
ทั้งนี้ขึ้นอยู่กับความเหมาะสมในเชิงเศรษฐกิจและกรรมวิธีในการผลิต
สินค้าส่วนใหญ่ได้สั่งซื้อผ่านโรงงานที่มีมาตรฐานในระดับสากล
มีความเชี่ยวชาญในกระบวนการผลิตและมีขบวนการควบคุมคุณภาพอย่างมีประสิทธิภาพ
โดยมีเจ้าของลิขสิทธิ์จากต่างประเทศกำกับดูแลอย่างใกล้ชิด

ผลิตภัณฑ์ เครื่องนุ่งห่ม

2.  ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เครื่องนุ่งห่มประเภท ชุดชั้นใน ชุดนอน ชุดกีฬา
ภายใต้เครื่องหมายการค้า Guy Laroche ซึ่งบริษัท
ได้รับลิขสิทธิ์เป็นผู้แทนจำหน่ายแต่ผู้เดียวในประเทศไทย สินค้าดังกล่าวผลิตจากวัตถุดิบที่มีคุณภาพสูง
การออกแบบที่ทันสมัย มีรสนิยมโดดเด่นที่ผ้าลูกไม้
ตลอดจนวิธีการตัดเย็บอย่างประณีตที่เหมาะสมกับสรีระของสตรี
โดยมีพนักงานขายคอยให้คำปรึกษาแนะนำสินค้า ณ.จุดขาย

(2) การตลาดและภาวะ การแข่งขัน

ผลิตภัณฑ์ Guy Laroche เป็นสินค้าลิขสิทธิ์จากประเทศฝรั่งเศส เป็นที่รู้จักและยอมรับในระดับสากล
มีการออกแบบที่สวยงาม
โดยการนำผ้าลูกไม้ที่มีเอกลักษณ์เฉพาะตัวมาตกแต่งรวมถึงการเลือกสรรวัตถุดิบที่มีคุณภาพสูง
ซึ่งบริษัทมีนโยบายที่จะรักษาภาพพจน์และมาตรฐานที่ดีของตัวสินค้าไว้เพื่อตอบสนองความต้องการสำหรับสุภาพสตรีที่มีรสนิยมที่มั่นใจในตัวเอง
และมีความทันสมัยนิยม

จากสภาพเศรษฐกิจปี 2545 ที่ดีขึ้น ในส่วนของตลาดชุดชั้นในมีการแข่งขันกันมากขึ้น
ขณะเดียวกันผู้บริโภคมีกำลังในการซื้อมากขึ้น บริษัทฯต่างๆ
มีการขยายรูปแบบของผลิตภัณฑ์คอลเล็กชั่นใหม่เพื่อขยายฐานลูกค้าไปยังกลุ่มเป้าหมายเพิ่มมากขึ้น
ส่งผลให้ขนาดของตลาดชุดชั้นในเติบโตสูงขึ้น บริษัทซึ่งจำหน่ายผลิตภัณฑ์ Guy Laroche
ก็มีการปรับตัวให้เข้ากับสถานการณ์การแข่งขันที่สูงขึ้น โดยใช้รูปแบบของสินค้าที่มีความทันสมัย
ทันแฟชั่น คุณภาพสม่ำเสมอ และขยายช่องทางการขายที่เข้าสู่ผู้บริโภคมากขึ้น ทำให้ Guy Laroche
มีสัดส่วนการขยายตัวเพิ่มขึ้นในตลาด

ในส่วนของตลาดชุดกีฬา สภาพการแข่งขันที่รุนแรงกว่าทุกปี
จากปัจจัยในเรื่องของสภาพอากาศที่ร้อนและนโยบายการส่งเสริมการท่องเที่ยวของรัฐบาลโดยเฉพาะโครงการ
”เมืองไทยไปได้ทุกเดือน”
ซึ่งชุดว่ายน้ำจะเป็นสิ่งหนึ่งที่นักท่องเที่ยวนึกถึงรวมถึงวัฒนธรรมการแต่งกายที่เปลี่ยนแปลงไป
ทำให้มีการแข่งขันออกคอลเล็คชั่นใหม่ๆ ที่เน้นความเป็นแฟชั่น จากสภาวะตลาดดังกล่าวชุดกีฬา Guy
Laroche จะเน้นความเป็นแฟชั่นที่หลากหลาย สร้างการยอมรับในคุณภาพสินค้า
ความเป็นดีไซน์เนอร์แบรนด์ไปยังกลุ่มเป้าหมาย ทำให้ผู้บริโภคเกิดความรู้สึกภูมิใจเมื่อใช้ผลิตภัณฑ์

นอกเหนือจากในเรื่องตัวผลิตภัณฑ์แล้ว
บริษัทได้ขยายฐานไปในกลุ่มเป้าหมายในระดับกลางอย่างต่อเนื่อง
โดยเน้นผ่านช่องทางการขายใหม่ๆ
ประกอบกับจัดกิจกรรมส่งเสริมการตลาดเพื่อประชาสัมพันธ์และกระตุ้นผู้บริโภคให้มีการซื้อมากขึ้น
จึงทำให้มีอัตราการเติบโตที่ดีขึ้น

(3) การจัดหาผลิตภัณฑ์หรือบริการ

ปัจจุบันบริษัทจัดซื้อผลิตภัณฑ์จากโรงงานในประเทศหลายแห่ง
ซึ่งมีกรรมวิธีและเทคโนโลยีเครื่องจักรที่ทันสมัย สามารถตัดเย็บได้อย่างประณีต
พร้อมทั้งระบบการควบคุมคุณภาพได้มาตรฐาน
จนได้รับความไว้วางใจจากเจ้าของเครื่องหมายการค้าต่างประเทศให้ลิขสิทธิ์ผลิตป้อนให้บริษัทโดยตรง
การผลิตได้ใช้วัตถุดิบคุณภาพสูงทั้งจากต่างประเทศและในประเทศ